ไม่ห่วงFIFจุกบาทแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

กลต.ชี้กองทุนป้องกันเสี่ยงไว้ MFCมองสิ้นปีไม่ต่ำ29.50บ. 
โพสต์ทูเดย์ — ก.ล.ต.ไม่ห่วงเงินบาทแข็งค่ากระทบกองทุน FIF ชี้ส่วนใหญ่ป้องกันความเสี่ยงค่าเงินไว้แล้ว 
นายชาลี จันทนยิ่งยง รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ทางสำนักงาน ก.ล.ต.ไม่จำเป็นต้องเรียกบริษัทหลักทรัพย์จัดการลงทุน (บลจ.) มาหารือเพื่อรับมือกับค่าเงินบาทที่แข็งค่า ซึ่งล่าสุดหลุดระดับ 30 บาท/เหรียญสหรัฐ มาซื้อขายที่ 29 บาทเศษแล้ว 
ทั้งนี้ ที่ผ่านมา บลจ.ไทยได้นำเงินออกไปลงทุนต่างประเทศผ่านกองทุน FIF อย่างต่อเนื่อง และเชื่อว่า บลจ.มีการป้องกันความเสี่ยงเรื่องค่าเงินไว้หมดแล้ว นอกจากนี้เงินลงทุนส่วนใหญ่ก็ลงทุนในพันธบัตรของรัฐบาลต่างประเทศ
สำหรับในเรื่องการตรวจสอบดูแลการลงทุนในตลาดหุ้นภายหลังจากที่ดัชนีหุ้นไทยได้ปรับตัวขึ้นมาอย่างร้อนแรงนั้นก็ไม่น่ากังวลในเรื่องของกลุ่มคนที่จะเข้ามาหาผลประโยชน์หรือมีพฤติกรรมไม่เหมาะ เพราะทีผ่านมาสำนักงานกับตลาดหลักทรัพย์ก็ทำหน้าที่ในการติดตามดูแลมาอย่างต่อเนื่อง และหากมีความผิดปกติเกิดขึ้นก็สามารถตรวจจับได้
ด้านนายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า ตอนนี้หากจะลงทุนในต่างประเทศหรือผ่านกองทุน FIF ก็ควรจะลงทุนในกองทุนที่มีการป้องกันความเสี่ยงอัตราแลกเปลี่ยน แม้กระทั่งกองทุนบำเหน็จบำนาญข้าราชการ (กบข.) และสำนักงานประกันสังคม ซึ่งก่อนหน้านี้ไม่มีนโยบายป้องกันความเสี่ยงอัตราแลกเปลี่ยน แต่ปัจจุบันก็ป้องกันความเสี่ยงถึง 95% ของพอร์ตที่ไปลงทุนต่างประเทศ เนื่องจากเงินบาทมีแนวโน้มแข็งค่าขึ้นอีก
อย่างไรก็ตาม คาดว่าภายในสิ้นปีเงินบาทคงไม่แข็งค่าไปกว่า 29.50 บาทต่อเหรียญสหรัฐ เพราะคาดว่าช่วงปลายปีนักลงทุนต่างชาติจะเริ่มขายหุ้นและนำเงินกลับไปต่างประเทศ จะทำให้ค่าเงินบาทอ่อนค่าลงได้บ้าง
“เงินบาทที่แข็งค่าถึง 29 บาทกว่าในตอนนี้ ไม่ว่าธนาคารแห่งประเทศไทย (ธปท.) จะนำมาตรการอะไรออกมาชะลอการแข็งค่าของเงินบาทก็ส่งผลกระทบต่อตลาดทุนทั้งสิ้น ยกเว้นแต่ว่าเป็นการชะลอการขึ้นดอกเบี้ย ถึงแม้ว่าคณะกรรมการนโยบายการเงิน (กนง.) จะประชุมในวันที่ 20 ต.ค. และยังไม่ขึ้นดอกเบี้ยในรอบนี้ แต่ตลาดก็ยังเชื่อมั่นว่าจะปรับขึ้นอีกครั้งในปลายปี ทำให้อัตราดอกเบี้ยปีนี้น่าจะอยู่ที่ 2% จากเดิมที่คาดว่าจะอยู่ที่ 2.25% ในสิ้นปีนี้” นายศุภกร กล่าว
อย่างไรก็ตาม สิ่งที่ตลาดเป็นกังวลคือการใช้มาตรการภาษีเหมือนประเทศบราซิล ขณะที่สิ่งที่ ธปท.กังวลไม่ใช่เรื่องเงินเฟ้อ แต่เป็นสินทรัพย์เสี่ยง เช่น หุ้นและอสังหาริมทรัพย์
สำหรับกองทุน FIF ของ บลจ.เอ็มเอฟซี ส่วนใหญ่จะป้องกันความเสี่ยงอัตราแลกเปลี่ยน 
ด้านนายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า กองทุนหุ้นต่างประเทศจะไม่ป้องกันความเสี่ยงเรื่องค่าเงิน เพราะการลงทุนในหลายๆ ประเทศจะกระจายความเสี่ยงตัว แต่กองทุนตราสารหนี้ถ้ากองทุนไหนไม่ทำก็เป็นปัจจัยเสี่ยง 
อย่างไรก็ตาม เท่าที่เห็นปัจจุบันแทบทุกกองทุนทำการป้องกันความเสี่ยงจากอัตราแลกเปลี่ยนอยู่แล้ว เพราะมีบทเรียนในช่วงที่เงินเหรียญนิวซีแลนด์แข็งค่าขึ้นในช่วงที่ผ่านมา ทำให้หลายๆ กองทุนที่ไม่ได้ป้องกันความเสี่ยงไว้ได้รับผลกระทบ